[pic] | EUROOPAN YHTEISÖJEN KOMISSIO |

Bryssel 29.6.2006

KOM(2006) 351 lopullinen

2006/0115 (CNS)

Ehdotus

NEUVOSTON ASETUS

neuvoston asetuksen (EY) N:o 876/2002 liitteessä vahvistetun Galileo-yhteisyrityksen yhtiöjärjestyksen muuttamisesta

(komission esittämä)

PERUSTELUT

EHDOTUKSEN TAUSTA |

110 | Ehdotuksen perusteet ja tavoitteet Tämän ehdotuksen tarkoituksena on muuttaa Galileo-yhteisyrityksen yhtiöjärjestystä siten, että niissä otetaan huomioon yhteisyrityksen lakkauttaminen 31 päivänä joulukuuta 2006. |

120 | Yleinen asiayhteys 1) Galileo-ohjelma Galileo-ohjelman tavoitteena on luoda ensimmäinen maailmanlaajuinen erityisesti siviilikäyttöön tarkoitettu infrastruktuuri satelliittinavigointia ja -paikannusta varten. Sillä on samalla sekä teknologinen että poliittinen ja taloudellinen ulottuvuus. Ohjelma koostuu neljästä peräkkäisestä vaiheesta: Määrittelyvaihe, joka kesti vuodesta 1999 vuoteen 2001; tällöin laadittiin järjestelmän arkkitehtuuri ja määriteltiin tarjottavat palvelut, kehittämis- ja validointivaihe, jonka piti alun perin kattaa vuodet 2002–2005 ja johon kuuluvat järjestelmän satelliittien ja maan päällä toimivien osien kehittäminen ja järjestelmän validointi kiertoradalla, rakennus- ja käyttöönottovaihe, jonka piti alun perin kestää vuodet 2006–2007 ja johon kuuluvat satelliittien rakentaminen ja lähettäminen kiertoradalle sekä maan päällä toimivan infrastruktuurin asentaminen kokonaisuudessaan, sekä käyttövaihe, jonka piti alun perin alkaa vuonna 2008; tähän vaiheeseen sisältyy myös järjestelmän hallinto sekä sen huolto ja jatkuva kehittäminen. 2) Galileo-yhteisyritys Galileo-yhteisyritys perustettiin EY:n perustamissopimuksen 171 artiklan nojalla 21 päivänä toukokuuta 2002 annetulla neuvoston asetuksella (EY) N:o 876/2002 vastaamaan Galileo-ohjelman kehittämisvaiheesta ja valmistelemaan seuraavat vaiheet. Sen perustajajäsenet ovat Euroopan yhteisö ja Euroopan avaruusjärjestö. Sen jäseninä ovat myös kiinalainen valtionyhtiö ja israelilainen valtionyhtiö. Yhteisyritys perustettiin ohjelman yhtenäisen ja tehokkaan hallinnoinnin varmistamiseksi. Galileo-yhteisyrityksellä on kaksi pääasiallista tehtävää. Ensinnäkin se johtaa ja koordinoi tarvittavia tutkimus- ja kehittämistoimia. Tätä tarkoitusta varten se on tehnyt sopimuksen Euroopan avaruusjärjestön kanssa, joka vastaa näiden toimien toteuttamisesta. Se kehittää myös Galileon mahdollisesti jatkossa tarjoamiin sovelluksiin ja palveluihin liittyviä toimia. Toiseksi se huolehtii tulevan toimiluvanhaltijan valintaprosessista. Toimiluvan haltijan tehtäväksi tulee hallinnoida rakennus- ja käyttöönottovaihetta sekä käyttövaihetta, hankkia tarvittava yksityinen pääoma ja varmistaa käyttövaiheen kaupallinen menestys. 3) Valvontaviranomainen Euroopan GNSS-valvontaviranomainen (jäljempänä ’valvontaviranomainen’) perustettiin eurooppalaisten satelliittinavigointiohjelmien hallintorakenteista 12 päivänä heinäkuuta 2004 annetulla neuvoston asetuksella (EY) N:o 1321/2004. Se perustettiin asteittain kesästä 2005 alkaen, ja se on kokonaisuudessaan toimintavalmis vuoden 2006 aikana. Sen tavoitteena on varmistaa eurooppalaisiin satelliittinavigointiohjelmiin, EGNOS- ja Galileo-ohjelmaan, liittyvän yleisen edun valvonta ja toimia toimiluvan myöntävänä viranomaisena tulevaa toimiluvan haltijaa silmälläpitäen. On huomattava, että sekä EGNOS että Galileo kuuluvat kokonaisuudessaan valvontaviranomaiselle ja että niiden omistus pysyy kokonaisuudessaan julkisena: vain rakennus- ja käyttöönottovaiheen sekä käyttövaiheen hallinto luovutetaan toimiluvan haltijalle noin 20 vuoden ajaksi. 4) Galileo-yhteisyrityksen olemassaoloaika siten kuin siitä on määrätty sen nykyisessä yhtiöjärjestyksessä Galileo-yhteisyritys perustettiin saattamaan Galileon kehittämisvaihe päätökseen, mikä rajoittaa sen olemassaoloajan kyseisen vaiheen pituiseksi. Kehittämisvaiheen piti alun perin kattaa vuodet 2002–2005. Neuvoston asetuksen (EY) N:o 876/2002 liitteessä olevan yhteisyrityksen yhtiöjärjestyksen 20 artiklan 1 kohdassa määrätään, että ”yhteisyritys perustetaan neljäksi vuodeksi alkaen päivästä, jona tämä yhtiöjärjestys julkaistaan Euroopan yhteisöjen virallisessa lehdessä”. Yhtiöjärjestys julkaistiin Euroopan yhteisöjen virallisessa lehdessä 28. toukokuuta 2002, joten mainittu neljän vuoden jakso päättyy 28. toukokuuta 2006 keskiyöllä. Kehittämisvaiheen mahdollista pidentämistä silmälläpitäen 20 artiklan toisessa kohdassa määrätään kuitenkin seuraavaa: ”Tätä aikaa voidaan 2 artiklassa määriteltyjen yhteisyrityksen tehtävien toteuttamisessa tapahtuneen edistymisen mukaan pidentää muuttamalla tätä yhtiöjärjestystä 23 artiklan säännösten mukaisesti. Tätä aikaa jatketaan joka tapauksessa, kunnes 3 artiklassa tarkoitetusta sopimuksesta aiheutuvat velvoitteet on suoritettu.” Yhtiöjärjestyksen 3 artiklassa puolestaan määrätään, että yhteisyritys tekee Euroopan avaruusjärjestön kanssa sopimuksen, jonka nojalla järjestö ”…toteuttaa järjestelmän avaruudessa toteutettavaa osaa ja järjestelmään liittyvää maassa toteutettavaa osaa koskevat kehittelyvaiheen edellyttämät toimet…”. Näin ollen Galileo-yhteisyrityksen olemassaoloaikaa on jatkettava siihen saakka, kunnes järjestelmän avaruudessa toteutettavaa osaa ja järjestelmän maassa toteutettavaa osaa koskevat kehittämisvaiheen toimet on saatettu päätökseen, eli kehittämisvaiheen loppuun saakka. Yhteisyrityksen olemassaoloajan jatkaminen on välttämätöntä, koska se on sidottu kehittämisvaiheen kestoon, kuten edellä käy ilmi. |

130 | Voimassa olevat säännökset 1) Yhteisyrityksen yhtiöjärjestystä on muutettava, jotta yhteisyritys voidaan lakkauttaa ennen kehittämisvaiheen päättymistä. Ohjelman nykytilanne on sellainen, ettei kehittämisvaihetta saada päätökseen ennen vuoden 2008 loppua. Vasta silloin Euroopan avaruusjärjestön kiertoratavalidointivaiheessa rakentamat ja lähettämät neljä satelliittia ovat toimintakunnossa. Näiden neljän satelliitin käyttöönottohetkeen päättyy kehittämisvaiheen avaruudessa toteutettava osuus, ja niiden toiminta edellyttää, että myös kyseisen vaiheen maan päällä toteutettava osuus on valmiina. Galileo-yhteisyrityksen yhtiöjärjestyksen nykyisen muotoilun mukaan yhteisyrityksen toiminta ei lakkaisi ennen vuoden 2008 loppua, mikä pidentäisi sen olemassaoloaikaa noin kolmella vuodella alun perin suunniteltuun nähden. Tällainen pidennys vuoden 2006 jälkeen olisi kuitenkin turhaa ja kallista, koska valvontaviranomainen voi ottaa yhteisyrityksen parhaillaan suorittamat tehtävät vastaan asteittain vuoden 2006 kuluessa ja saattaa ne päätökseen. Pidennys toisi rakenteiden päällekkäisyyttä ja ylimääräisiä kustannuksia varsinkin kun kehittämisvaihe on muutenkin osoittautumassa oletettua kalliimmaksi. Vuoden 2006 loppuun mennessä valvontaviranomaisella on tarvittavat edellytykset, erityisesti henkilöstö, yhteisyrityksen tehtävien suorittamiseksi eli ohjelman kehittämisvaiheen saattamiseksi päätökseen ja seuraavien vaiheiden valmistelemiseksi. Jotta valvontaviranomainen voisi ottaa parhaalla mahdollisella tavalla yhteisyrityksen tehtävät vastaan, on toivottavaa, että kyseiset kaksi hallintorakennetta jatkavat toimintaansa muutaman kuukauden ajan yhtaikaa ja että tänä aikana valvontaviranomainen on tiiviisti mukana yhteisyrityksen toiminnassa. Yhteisyritykseen on nimittäin karttunut kokemusta ja osaamista, joka on välttämätöntä siirtää valvontaviranomaiselle. Tämä koskee erityisesti toimiluvan haltijaa koskevia neuvotteluja, joita on jatkettava ja jotka yhteisyrityksen on saatettava päätökseen vuoden 2006 aikana. Näin ollen on tarkoituksenmukaista säätää, että yhteisyritys lopettaa toimintansa 31 päivänä joulukuuta 2006 ja sen lakkauttamiseen liittyvät tehtävät suoritetaan. Galileo-yhteisyrityksen yhtiöjärjestystä on näin ollen muutettava siten, että niissä otetaan huomioon yhteisyrityksen lakkauttaminen 31 päivänä joulukuuta 2006. Tällainen muutos koostuu edellä lainattujen 20 artiklan säännösten kumoamisesta ja uuden 20 artiklan vahvistamisesta seuraavasti: ”Yhteisyritys perustetaan 28 päivän toukokuuta 2002 ja 31 päivän joulukuuta 2006 väliseksi ajaksi.” " Yhteisyrityksen toiminnan jatkamisella 31 päivään joulukuuta 2006 ei ole vaikutuksia yhteisön vuoden 2006 talousarvioon. Yhteisyrityksen toiminnan rahoitus koko vuoden osalta on jo otettu huomioon hyväksytyssä yhteisön talousarviossa. 2) Yhteisyrityksen yhtiöjärjestystä on muutettava, jotta sanan ”pääoma” virheellinen käyttö voidaan oikaista. Galileo-yhteisyrityksen yhtiöjärjestyksen 1 artiklassa mainitaan sana ”pääoma” viisi kertaa ja 8 artiklassa yhden kerran, ja sillä tarkoitetaan varoja, jotka yhteisyrityksen jäsenet antavat yhteisyrityksen käyttöön. Termi ei sovellu tähän asiayhteyteen, koska se ei kuvaa kyseisten rahasummien todellista taloudellista luonnetta. Yhteisyrityksen jäsenten tuomat varat on suoritettu yhteisyritykselle ilman oikeutta takaisinmaksuun ja vastaeriin, koska yhteisyrityksen lakkauttamisen yhteydessä sen hallussa oleva aineellinen ja aineeton omaisuus siirretään korvauksetta valvontaviranomaiselle neuvoston asetuksen (EY) N:o 1321/2004 3 artiklan ensimmäisen kohdan mukaisesti. Nämä yhteisyritykselle maksetut varat ovat itse asiassa tutkimusohjelmalle myönnettyjä rahoitusosuuksia tai luontoissuorituksia, ja yhteisyrityksen määrä on käyttää sen käyttöön annetut varat tuottamatta voittoa. Yhteisyrityksen käyttöön myönnettyjen varojen luonteeseen liittyvien epäselvyyksien poistamiseksi on näin ollen tarpeen oikaista ennen yhteisyrityksen lakkauttamista sen yhtiöjärjestys korvaamalla sana ”pääoma” eri kohdissa sanoilla ”rahoitusosuus” tai ”varat”. 3) Yhteisyrityksen yhtiöjärjestystä on muutettava, jotta yhteisyritys voi kattaa kehittämisvaiheessa aiheutuneet lisäkustannukset. Galileo-yhteisyrityksen yhtiöjärjestyksen 1 artiklan 4 kohdan 2 alakohdassa vahvistetaan, että yhteisyrityksen perustajajäsenten rahoitusosuudet ovat seuraavat: Euroopan yhteisö 520 miljoonaa euroa ja Euroopan avaruusjärjestö 50 miljoonaa euroa. Nämä luvut on johdettu kehittämisvaiheen alustavasta kustannusarviosta, joksi arvioitiin 1,1 miljardia euroa. Sittemmin on kuitenkin selvinnyt, että kehittämisvaiheen todelliset kustannukset ylittävät alustavat 1,1 miljardia euroa noin 400 miljoonalla eurolla. Jotta yhteisyritys voisi ennen lakkauttamistaan 31 päivänä joulukuuta 2006 rahoittaa osan näistä lisäkustannuksista, on tarpeen muuttaa yhteisyrityksen yhtiöjärjestystä lisäämällä kyseisen toisen alakohdan loppuun seuraava virke: ”Perustajajäsenet voivat tarpeen vaatiessa maksaa täydentäviä rahoitusosuuksia kehittämisvaiheen rahoittamiseksi.” 4) Yhteisyrityksen yhtiöjärjestyksen muuttamismenettely Galileo-yhteisyrityksen yhtiöjärjestyksen muuttamisessa noudatettava menettely on kuvattu yhtiöjärjestyksen 23 artiklassa seuraavasti: ”Jokainen yhteisyrityksen osakas voi tehdä hallintoneuvostolle ehdotuksia tämän yhtiöjärjestyksen muuttamiseksi. Mikäli hallintoneuvosto hyväksyy tällaiset ehdotukset 75 prosentin ääntenenemmistöllä, komissio tekee niiden hyväksymistä koskevan ehdotuksen neuvostolle Euroopan unionin perustamissopimuksen 172 artiklan ensimmäisessä kohdassa määrätyn menettelyn mukaisesti.” EY:n perustamissopimuksen 172 artiklan ensimmäisessä kohdassa puolestaan määrätään seuraavasti: ”Neuvosto antaa 171 artiklassa tarkoitetut säännökset määräenemmistöllä komission ehdotuksesta sekä Euroopan parlamenttia ja talous- ja sosiaalikomiteaa kuultuaan." " Koska perustamissopimuksen 171 artiklassa määrätään, että yhteisö voi perustaa yhteisyrityksiä, edellä esitetystä seuraa, että kun komissio on tehnyt yhteisyrityksen yhtiöjärjestyksen muuttamista koskevan ehdotuksen, muuttamisessa noudatettava menettely on sama kuin yhteisyritystä perustettaessa. Eli tarvitaan neuvoston asetus. Komissio ei kuitenkaan voi tehdä ehdotusta yhteisyrityksen yhtiöjärjestyksen muuttamiseksi, ellei yhteisyrityksen hallintoneuvosto ole ennen sitä hyväksynyt muutoksia 75 prosentin ääntenenemmistöllä. Komissio teki yhteisyrityksen perustajajäsenen, Euroopan yhteisön, edustajana hallintoneuvostolle kyseisiä muutoksia koskevan esityksen, ja ne kirjattiin hallintoneuvoston 2 päivänä kesäkuuta 2006 pidettävän kokouksen asialistalle. Komissio toimitti neuvoston asetuksen (EY) N:o 876/2002 3 artiklan 3 alakohdan mukaisesti saman esityksen ennalta valvontaviranomaiselle. Valvontaviranomainen hyväksyi 13 päivänä maaliskuuta 2006 pitämässään kokouksessa ehdotetut muutokset. Yhteisyrityksen hallintoneuvosto hyväksyi 2 päivänä kesäkuuta 2006 samat muutokset vaadittavalla ääntenenemmistöllä. Komissiolla on näin ollen oikeutus ehdottaa neuvostolle kyseisten muutosten tekemistä yhtiöjärjestykseen. |

141 | Johdonmukaisuus unionin muiden politiikkojen ja tavoitteiden kanssa Ei koske tätä ehdotusta. |

ASIANOMAISTEN OSAPUOLTEN KUULEMINEN JA VAIKUTUSTEN ARVIOINTI |

Sidosryhmien kuuleminen |

219 | Ei koske tätä ehdotusta. |

Asiantuntijoiden käyttö |

229 | Ulkopuolisten asiantuntijoiden käyttö ei ollut tarpeen. |

230 | Vaikutusten arviointi Haluttua tulosta ei voida saavuttaa muilla keinoin kuin muuttamalla asetusta. Yhteisyrityksen toiminnan lakkauttamisella on vain vähäisiä vaikutuksia, koska GNSS-valvontaviranomainen ottaa sen tehtävät hoitaakseen. |

EHDOTUKSEN OIKEUDELLISET NÄKÖKOHDAT |

305 | Tiivistelmä ehdotuksesta Galileo-yhteisyritys on tarkoituksenmukaista lakkauttaa 31 päivänä joulukuuta 2006. Tämä edellyttää yhteisyrityksen yhtiöjärjestyksen muuttamista. Yhteisyrityksen yhtiöjärjestystä on muutettava myös, jotta sanan ”pääoma” yhtiöjärjestykseen soveltumaton käyttö oikaistaan ja jotta yhteisyritys voi rahoittaa kehittämisvaiheen lisäkustannukset. Yhtiöjärjestyksen muuttamismenettelyyn kuuluu edeltäviä vaiheita, jotka on jo suoritettu, ja menettelyn viimeisenä vaiheena annetaan neuvoston asetus. |

310 | Oikeusperusta Oikeusperusta on esitetty edellä. |

329 | Toissijaisuusperiaate Ehdotus koskee alaa, joka kuuluu yhteisön yksinomaiseen toimivaltaan. Toissijaisuusperiaatetta ei sen vuoksi sovelleta. |

Suhteellisuusperiaate Ehdotus on suhteellisuusperiaatteen mukainen seuraavista syistä: |

331 | Ehdotetut muutokset eivät ylitä sitä, mikä on välttämätöntä tavoitteiden saavuttamiseksi. |

332 | Muutokset eivät lisää rahoitustaakkaa. |

Säädöstyypin valinta |

341 | Ehdotettu säädös: asetus. |

342 | Muut säädöstyypit eivät soveltuisi seuraavista syistä: Asetusta voidaan muuttaa vain asetuksella. |

TALOUSARVIOVAIKUTUKSET |

409 | Ehdotuksella ei ole vaikutusta yhteisön talousarvioon. |

LISÄTIETOJA |

520 | Voimassa olevan lainsäädännön kumoaminen Ehdotuksen hyväksymisen yhteydessä on kumottava tiettyjä säännöksiä. |

Tarkastelu-/tarkistus-/raukeamislauseke |

533 | Ehdotus sisältää raukeamislausekkeen, jonka mukaan koko säädös tai säädöksen osa raukeaa automaattisesti ennalta määrättyjen ehtojen täyttyessä. |

2006/0115 (CNS)

Ehdotus

NEUVOSTON ASETUS

neuvoston asetuksen (EY) N:o 876/2002 liitteessä vahvistetun Galileo-yhteisyrityksen yhtiöjärjestyksen muuttamisesta

EUROOPAN UNIONIN NEUVOSTO, joka

ottaa huomioon Euroopan yhteisön perustamissopimuksen ja erityisesti sen 171 artiklan,

ottaa huomioon komission ehdotuksen[1],

ottaa huomioon Euroopan parlamentin lausunnon[2],

ottaa huomioon Euroopan talous- ja sosiaalikomitean lausunnon[3],

sekä katsoo seuraavaa:

1. Galileo-yhteisyritys perustettiin 21 päivänä toukokuuta 2002 annetulla neuvoston asetuksella (EY) N:o 876/2002[4] vastaamaan Galileo-ohjelman kehittämisvaiheesta ja valmistelemaan seuraavat vaiheet.

2. Galileo-yhteisyrityksen yhtiöjärjestyksen 20 artiklassa määrätään yhteisyrityksen olemassaoloaika kehittämisvaiheen pituiseksi; kehittämisvaiheen piti alun perin kattaa vuodet 2002–2005.

3. Ohjelman nykytilanne on kuitenkin sellainen, ettei kehittämisvaihetta saada päätökseen ennen vuoden 2008 loppua. Galileo-yhteisyrityksen yhtiöjärjestyksen nykyisen muotoilun mukaan yhteisyrityksen toiminta ei lakkaisi ennen vuoden 2008 loppua, mikä pidentäisi sen olemassaoloaikaa noin kolmella vuodella alun perin suunniteltuun nähden.

4. Tällainen pidennys vuoden 2006 jälkeen vaikuttaa kuitenkin turhalta ja kalliilta, koska 12 päivänä heinäkuuta 2004 annetulla neuvoston asetuksella (EY) N:o 1321/2004[5] perustettu GNSS-valvontaviranomainen voi ottaa Galileo-yhteisyrityksen parhaillaan suorittamat tehtävät vastuulleen asteittain vuoden 2006 kuluessa ja saattaa ne päätökseen.

5. Jotta Euroopan GNSS-valvontaviranomainen voisi ottaa parhaalla mahdollisella tavalla yhteisyrityksen tehtävät vastaan, on kuitenkin toivottavaa, että kyseiset kaksi hallintorakennetta jatkavat toimintaansa muutaman kuukauden ajan yhtaikaa ja että tänä aikana Euroopan GNSS-valvontaviranomainen on tiiviisti mukana yhteisyrityksen toiminnassa. Tässä tilanteessa vaikuttaa tarkoituksenmukaiselta säätää, että yhteisyritys lopettaa toimintansa 31 päivänä joulukuuta 2006.

6. Tästä seuraa, että Galileo-yhteisyrityksen yhtiöjärjestyksen 20 artiklan säännöksiä on muutettava.

7. Termin ”pääoma" yhteisyrityksen yhtiöjärjestykseen soveltumattoman käytön oikaisemiseksi ja yhteisyrityksen jäseniltään saamien varojen todelliseen taloudelliseen luonteeseen liittyvien epäselvyyksien poistamiseksi on lisäksi tarpeen muuttaa yhtiöjärjestystä korvaamalla yhtiöjärjestyksen 1 ja 8 artiklassa termi ”pääoma” termillä ”rahoitusosuus” tai termillä ”varat”.

8. Lisäksi yhteisyrityksen yhtiöjärjestyksen 1 artiklassa vahvistetaan sen nykyisen muotoilun mukaan yhteisyrityksen perustajajäsenten sen käyttöön myöntämät varat, joiden määrät on laskettu kehittämisvaiheen alustavan kustannusarvion perusteella. Näissä määrissä ei oteta huomioon kyseisen vaiheen lisäkustannuksia. Jotta yhteisyritys voisi rahoittaa kehittämisvaiheen lisäkustannukset, yhteisyrityksen yhtiöjärjestystä on tarpeen muuttaa siten, että perustajajäsenet voivat myöntää yhteisyritykselle tarvittaessa lisävaroja.

9. Galileo-yhteisyrityksen yhtiöjärjestyksen 23 artiklan säännöksissä vahvistettu menettely yhtiöjärjestyksen muuttamiseksi edellyttää, että ensin yhteisyrityksen hallintoneuvosto hyväksyy muutokset ja sen jälkeen niistä annetaan neuvoston asetus kuten yhteisyritystä perustettaessa.

10. Yhteisyrityksen hallintoneuvosto hyväksyi yhteisyrityksen yhtiöjärjestyksen 20 artiklasta johtuvat muutokset 2 päivänä kesäkuuta 2006 pitämässään kokouksessa, joten neuvosto voi antaa Galileo-yhteisyrityksen yhtiöjärjestyksen muuttamista koskevan asetuksen,

ON ANTANUT TÄMÄN ASETUKSEN:

1 artikla

Muutetaan asetuksen (EY) N:o 876/2002 liitteessä olevaa Galileo-yhteisyrityksen yhtiöjärjestys seuraavasti:

11. Muutetaan 1 artiklan 4 kohta seuraavasti:

12. korvataan 1 alakohdan ensimmäinen virke seuraavasti:

”Yhteisyrityksen varat koostuvat sen osakkaiden siihen sijoittamista varoista.”

13. korvataan toinen alakohta seuraavasti:

”Perustajaosakkaiden on merkittävä sitoumustensa mukaiset rahoitusosuudet: eli Euroopan yhteisö 520 miljoonaa euroa ja Euroopan avaruusjärjestö 50 miljoonaa euroa. Perustajajäsenet voivat tarpeen vaatiessa maksaa täydentäviä rahoitusosuuksia kehittämisvaiheen rahoittamiseksi.”

14. korvataan 4 alakohdan ensimmäinen lause seuraavasti:

”Hallintoneuvosto päättää näiden rahoitusosuuksien määristä, jotka kunkin osakkaan olisi maksettava suhteessa merkitsemäänsä rahoitusosuuteen.

15. korvataan viides alakohta seuraavasti:

”Yhteisyrityksen rahoitussitoumukset eivät saa ylittää sen käytössä olevien varojen määrää.”

16. Korvataan 8 artiklan 1 kohdan b alakohdan toinen virke seuraavasti:

”Yhteisyrityksen kullakin osakkaalla on äänimäärä, joka vastaa sen rahoitusosuutta.”

17. Korvataan 20 artikla seuraavasti:

”20 artikla

Yhteisyritys perustetaan 28 päivän toukokuuta 2002 ja 31 päivän joulukuuta 2006 väliseksi ajaksi.”

2 artikla

Tämä asetus tulee voimaan [kolmantena] päivänä sen jälkeen, kun se on julkaistu Euroopan unionin virallisessa lehdessä .

Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.

Tehty Brysselissä päivänä kuuta .

Neuvoston puolesta

Puheenjohtaja

[1] EUVL C […], […], s. […].

[2] EUVL C […], […], s. […].

[3] EUVL C […], […], s. […].

[4] EUVL L 138, 28.5.2002, s. 1.

[5] EUVL L 246, 20.7.2004, s. 1.